和趙郎中捕蝗見寄次韵
作者：蘇軾
朝代：宋

paragraphs: 麥穗人許長，穀苗牛可沒。
天公獨何意，忍使蝗蟲發。
驅攘著令典，農事安可忽。
我僕既胼胝，我馬亦款矻。
飛騰漸云少，筋力亦已竭。
苟無百篇詩，何以醒睡兀。
初如疏畎澮，漸若决澥渤。
往來供十吏，腕脫不容歇。
平生輕妄庸，熟視笑魏勃。
愛君有逸氣，詩壇專斬伐。
民病何時休，吏職不可越。
慎毋及世事，向空書咄咄。